ການໂຈມຕີ ທາງອິນເຕີແນັດ ຢູ່ ສະຫະລັດ ໄດ້ຮັບການແກ້ໄຂແລ້ວ
ທຳນຽບຂາວ ເອີ້ນການໂຈມຕີ ຕໍ່ເວັບໄຊ Twitter, Reddit, SoundCloud ແລະ Spotify ນັ້ນວ່າ ມີຈຸດປະສົງຮ້າຍ.
ສິບເອັດຊົ່ວໂມງຫລັງຈາກການໂຈມຕີທາງອິນເຕີແນັດຮອບທຳອິດເລີ້ມຂຶ້ນຢູ່ສະຫະລັດໃນວັນສຸກວານນີ້ ບໍລິສັດຄວບຄຸມ ການຈະລາຈອນ ທາງອິນເຕີແນັດ Dyn ກ່າວວ່າ ບັນ ຫາດັ່ງກ່າວໄດ້ຮັບການແກ້ໄຂແລ້ວ ການໂຈມຕີແມ່ນເລີ້ມຂຶ້ນ ຢູ່ສະຫະລັດ ຊຶ່ງຫລັງຈາກນັ້ນກໍແຜ່ລາມໄປຍັງຫຼາຍໆເຂດໃນ ຢູໂຣບຕາເວັນຕົກ ໄດ້ເຮັດໃຫ້ອິນເຕີແນັດ ໃຊ້ການບໍ່ໄດ້ ຊຶ່ງໄດ້ກໍ່ໃຫ້ເກີດຜົນກະທົບ ຕໍ່ ຫຼາຍເວັບໄຊທີ່ໄດ້ຮັບຄວາມນິຍົມຮວມທັງຕາໜ່າງສື່ສັງຄົມ Twitter ເວັບບໍລິການໂອນເງິນ PayPal ເວັບບໍລິການດົນຕີ Spotify ແລະເວັບການສົນທະນາ Reddit Dyn ຊຶ່ງເປັນບໍລິສັດ ທີ່ມີຫ້ອງການຕັ້ງຢູ່ ໃນລັດ New Hampshire ທາງພາກຕາເວັນອອກສຽງເໜືອຂອງສະຫະລັດ ທີ່ຄຸ້ມຄອງພື້ນຖານໂຄງລ່າງທາງອິນເຕີແນັດທີ່ສຳຄັນໆ ກ່າວວ່າ ຕົນໄດ້ຖືກໂຈມຕີປະມານ 11 ໂມງ ຕາມເວລາມາດຕະຖານສາກົນຫຼື UTC ບໍລິສັດ Dyn ຊຶ່ງເຄື່ອງບໍລິການເຊີເວີໄດ້ຄວບຄຸມການຈະລາຈອນທາງອິນເຕີແນັດໂດຍ ລະບົບ DNS ນັ້ນ ກ່າວວ່າ ຕົນສາມາດແກ້ໄຂການໂຈມຕີຮອບທຳອິດໄດ້ແລ້ວ ແຕ່ກໍໄດ້ປະເຊີນການໂຈມຕີຮອບສອງ ຊຶ່ງມີຂຶ້ນປະມານ 17 ໂມງຕາມເວລາມາດຕະຖານສາກົນ ຫລັງຈາກໄດ້ຕ້ານຢັນກັບການໂຈມຕີຮອບສອງແລ້ວ ບໍລິສັດ Dyn ກ່າວວ່າ ຕົນກໍໄດ້ປະເຊີນກັບບັນຫາຕື່ມອີກໃນຕອນແລງ ໃນເວລານັ້ນທາງບໍລິສັດກ່າວວ່າ ຕົນພວມທຳການ ສືບສວນກ່ຽວກັບການໂຈມຕີຫຼາຍຄັ້ງຢູ່ ມີລາຍງານວ່າ ການໂຈມຕີເຫລົ່ານັ້ນໄດ້ຮັບການແກ້ໄຂປະມານ 22 ໂມງຕາມເວລາມາດ ຕະຖານສາກົນ ກະຊວງຮັກສາຄວາມປອດໄພພາຍໃນຂອງສະຫະລັດກ່າວວ່າ ຕົນກຳລັງສືບສວນເບິ່ງ “ທຸກສາເຫດທີ່ເປັນໄປໄດ້” ກ່ຽວກັບການໂຈມຕີດັ່ງກ່າວ ໂຄສົກຂອງທຳນຽບຂາວ ທ່ານ Josh Earnest ເອີ້ນການໂຈມຕີນີ້ວ່າ ມີຈຸດປະສົງຮ້າຍ ແຕ່ກໍກ່າວວ່າທ່ານຍັງບໍ່ມີຂໍ້ມູນໃດໆເທື່ອວ່າໃຜເປັນຜູ້ຢູ່ເບື້ອງຫຼັງໃນການໂຈມຕີດັ່ງກ່າວ ພວກຊົມໃຊ້ອິນເຕີແນັດທີ່ໄດ້ຮັບຜົນກະທົບຈາກການໂຈມຕີພົບວ່າ ການໃຊ້ອິນເຕີແນັດຂອງພວກເຂົາເຈົ້າແມ່ນເຕັມໄປດ້ວຍການຊັກຊ້າ